Tupakkamies *Salaisten kansioiden* pilottijaksossa
**Tupakkamies** (engl. *Cigarette Smoking Man*, "Savuketta polttava mies", *Smoking Man*, "Tupakoiva mies" tai *Cancerman* "Syöpämies") on kuvitteellinen hahmo, joka esiintyy yhdysvaltalaisessa televisiosarjassa *Salaiset kansiot*. Hahmon ensiesiintyminen tapahtui 10. syyskuuta 1993 nähdyssä jaksossa *Punaiset pisteet* (*Pilot*), joka esitettiin Suomessa 31. tammikuuta 1995. Tupakkamies kuitenkin puhui ensimmäisen kerran vasta jaksossa *Vanha tuttu* (*Tooms*).

Tupakkamiehen pääasiallinen näyttelijä oli kanadalainen William B. Davis. Alun perin hän pyrki sarjan pilottijaksoon esiintymään vanhempana FBI:n agenttina, jolla olisi ollut kolme repliikkiä, mutta sai tuolloin vielä vähäisemmän ja täysin vailla vuorosanoja olleen Tupakkamiehen roolin.

Sarjan jaksojen takaumaepisodeissa nuorta Tupakkamiestä ovat esittäneet Craig Warkentin ja Chris Owens.

Tupakkamiehen nähdään halki sarjan polttavan kuvitteellisia Morley-savukkeita. Davis oli entinen tupakoija ja pelkäsi jäävänsä uudelleen riippuvaiseksi, joten paria ensimmäistä jaksoa lukuun ottamatta Tupakkamiehen savukkeet ovat tosiasiassa yrttisavukkeita.

Hahmo
-----

**Varoitus:  Seuraava kirjoitus paljastaa yksityiskohtia juonesta.**
Tupakkamies on salamyhkäinen ja mystinen henkilö, joka kuuluu "Syndikaatti"-nimiseen salaseuraan, jonka tarkoituksena on salata avaruusolentojen ja ufojen olemassaolo tavalliselta kansalta. Hän on noin 60-vuotias mies, jolla on siniset silmät ja ruskeat hiukset. Hän pukeutuu mustaan päällystakkiin, asuu vaatimattomassa kerrostalohuoneistossa ja haaveilee kirjailijan ammatista. Hahmo on todennäköisesti saanut vaikutteita niin sanotuista "mustapukuisista miehistä", jotka ovat suosittuja amerikkalaisissa salaliittoteorioissa. 

Varhaisissa esiintymisissään Tupakkamies oli pelkkä taustahahmo, joka nähtiin usein FBI:n apulaisjohtaja Walter Skinnerin toimistossa. *Salaisten kansioiden* toisella tuotantokaudella Tupakkamiestä alettiin kuitenkin nähdä useammin, ja kolmannen tuotantokauden alkaessa hänestä oli tullut yksi sarjan huomattavimmista konnista. Sarjan aikana Tupakkamiehelle kehittyy suorastaan antagonistinen suhde erikoisagentti Fox Mulderiin, joka itse suhtautuu Tupakkamieheen epäuskoisesti ja jopa vihamielisesti. Tupakkamiehestä annetaan kuva henkilönä, joka ei välitä laista eikä häikäile käyttää edes rikollisia toimia toteuttaakseen tavoitteensa. Hahmon näyttelijä William B. Davis on kuitenkin sanonut, että Tupakkamies ei näe itseään pahana, vaan uskoo vain tekevänsä välttämättömän.

Tupakkamiehen todellista nimeä ei ole koskaan paljastettu. Hän ansaitsee nimensä sen vuoksi, että hän tupakoi jatkuvasti ja on yleensä sankan tupakansavun peitossa. Jaksossa *Kaksi isää* (*Two Fathers*) Fox Mulder saa selville, että Tupakkamiehen oikea nimi olisi C. G. B. Spender, mutta tämän on vihjattu saattavan olla pelkkä salanimi. Toisinaan Mulder kutsuu häntä "Syöpämieheksi" (C*ancerman*). Tupakkamies itse käyttää harrastelijakirjailijana toimiessaan salanimeä "Raul Bloodworth". 

Tupakkamiehellä on suuri joukko erilaisia kätyreitä, mukaan lukien Scott Blevins, Marita Covarrubias, Alex Krycek ja Luis Cardinal. Tupakkamies värvää heitä suorittamaan erilaisia laittomia toimia, joihin kuuluvat vakoilu, kidnappaukset ja salamurhat. Useimmiten uhreina ovat henkilöt, joilla on liian paljon Syndikaatille vaarallista tietoa paranormaaleista ilmiöistä tai Yhdysvaltain hallituksen salaisuuksista.

Henkilöhistoria
---------------

Suurin osa Tupakkamiehen menneisyyttä koskevista tiedoista kerrottiin jaksossa *Tupakkamiehen tarina* (*Musings of a Cigarette Smoking Man*), jonka ensiesitys oli 17. marraskuuta 1996. Jakson mukaan Tupakkamies syntyi Louisianan osavaltion pääkaupungissa Baton Rougessa vuonna 1940. Hänen isänsä oli kommunisti, jota syytettiin vakoilusta ja joka teloitettiin sähkötuolissa. Pian tämän jälkeen äiti menehtyi keuhkosyöpään, ja nuori Tupakkamies joutui orpokotiin. Hänellä ei ollut lapsuudessaan ystäviä, ja niinpä hän vietti vapaa-aikaansa lukien kirjallisuutta, minkä vuoksi hän halusi aikuisena kirjailijaksi. Saatuaan myönteisen julkaisupäätöksen teokselleen *Take a Chance: a Jack Colquitt Adventure* hän oli jättää eroanomuksensa, lopettaa tupakanpolton ja antautua kirjalliselle uralle, mutta pettyi ja perui päätöksensä, kun teos julkaistiinkin vain jatkosarjana pornoaiheisessa aikakauslehdessä.

Joskus ennen vuotta 1962 Tupakkamies värväytyi Yhdysvaltain armeijaan. Armeija-aikanaan hän piti juoksemisesta eikä vielä tupakoinut. Armeija-aikanaan hän ystävystyi Fox Mulderin William-isän kanssa. Armeijassa palvellessaan Tupakkamiehen oli väitetty osallistuneen muiden muassa diktaattori Rafael Leónidas Trujillon ja itsenäisyystaistelija Patrice Lumumban salamurhiin sekä Sikojenlahden maihinnousuussa toimineiden vastavallankumouksellisten koulutukseen. Jossakin vaiheessa hänet värvättiin CIA:n agentiksi. 

Kokemuksensa vuoksi hän sai vuonna 1962 kenraali Francisilta käskyn salamurhata Yhdysvaltain presidentti John F. Kennedy. Tupakkamieheltä meni kokonainen vuosi salamurhan suunnitteluun, mutta lopulta vuonna 1963 hän onnistui murhaamaan presidentin. Hän oli myös läsnä Texas Theatre -elokuvateatterissa, kun Lee Harvey Oswald (jonka Tupakkamies oli värvännyt "syntipukiksi") joutui poliisien pidättämäksi syytettynä presidentin salamurhasta. Tupakkamies otti Oswaldin tyhjältä istuimelta savukeaskin ja poltti ensimmäisen tupakkansa.

Seuraavien vuosien aikana Tupakkamies värvättiin Syndikaatin jäseneksi ja suoritti joukon uusia tehtäviä. Uransa aikana hän muun muassa murhasi Martin Luther Kingin, kidnappasi Vladislav Tretjakin ja muokkasi Super Bowlia siten, ettei Buffalo Bills voisi ikinä voittaa mestaruutta. Tupakkamiehellä oli myös yhteyksiä esimerkiksi Saddam Husseiniin ja J. Edgar Hooveriin. 

*Salaisien kansioiden* pilottijaksossa *Punaiset pisteet* Tupakkamies nähtiin ensi kerran FBI:n jaostonjohtajan Scott Blevinsin toimistossa, kun Blevins kutsui luokseensa erikoisagentti Dana Scullyn ja kertoi tälle Fox Mulderista ja X-arkistoista. Jakson loppukohtauksessa Tupakkamies vie Mulderin ja Scullyn löytämän avaruusolentojen metalliesineen Pentagonissa sijaitsevan valtaisan varastohuoneen arkiston kätköihin.

Tupakkamies oli vastuussa siitä, että jaksossa *Duane Barry – vainottu* (*Ascension*) Alex Krycek lähetettiin FBI:n agentiksi naamioituneena vakoilemaan Mulderia. Hän oli myös vastuussa vainoharhaisuudesta kärsineen entisen FBI-agentin Duany Barryn kuolemasta, joskin Barryn tappoi Krycek. Hän oli myös sekaantunut siihen, että Barry oli kidnapannut Scullyn ja luovuttanut tämän avaruusolennoille ihmiskokeita varten.

Jaksossa *Talita kuum!* (*Talitha Cumi*) paljastuu Fox Mulderin Teena-äidin läheiseksi ystäväksi. Tästä lähtien sarjassa aletaan vihjailla, että Tupakkamies oli joko Fox tai Samantha Mulderin biologinen isä. Samassa jaksossa myös kerrotaan, että pitkäaikaisen tupakoinnin vuoksi Tupakkamiehellä on vakava keuhkosyöpä. Jakson *Potilas X* (*Patient X*) mukaan Tupakkamiehellä on Jeffrey Spender -niminen poika, jonka hän sai avioliitosta Cassandra Spenderin kanssa. Vaikka Tupakkamies ammutaankin jakson *Paluu 2/2* (*Redux II*) lopussa ja hänen uskotaan menehtyneen, hän tekee paluun jaksossa *Punaista ja mustaa* (*The Red and the Black*). 

Jaksossa *Yksi poika* (*One Son*) Tupakkamies pettää Syndikaatin jäsenet ja antaa muukalaiskapinallisten surmata nämä. Kuolonuhrien joukossa on myös Cassandra Spender. Jaksossa *Sielunmessu* (*Requiem*) Alex Krycek työntää pyörätuolissa istuvan, keuhkosyövän heikentämän Tupakkamiehen alas portaista. Tupakkamiehen uskotaan vihdoinkin kuolleen, kunnes hän tekee paluun *Salaisten kansioiden* viimeisessä jaksossa *Totuus* (*The Truth*). Siinä hän paljastaa Fox Mulderille ja Dana Scullylle, että avaruusolennot valloittavat Maapallon ja hävittävät ihmiskunnan 22. joulukuuta 2012. Hetkeä myöhemmin salaperäiset, mustaksi värjätyt helikopterit ilmestyvät ja aloittavat pommituksen, joka tuhoaa Tupakkamiehen piilopaikkana toimineen pueblon. Tupakkamies kuolee lopullisesti valtaisassa räjähdyksessä.

Tupakkamies tekee kuitenkin paluun vuoden 2016 minisarjassa, jossa paljastuu että hän on yhä elossa, mutta hänen koko kehonsa arpeutui räjähdyksen seurauksena. Monica Reyes siirtyi auttamaan Tupakkamiestä löydettyään tämän sairaalasta. Tupakkamiehen kunto on huonontunut ja hänelle on jouduttu tekemään trakeostomia, mutta hän polttaa siitä huolimatta yhä tupakkaa. Tupakkamies saa myös Walter Skinnerin puolelleen tarjoamalla hänelle mahdollisuutta selviytyä maailmanlopusta. Tupakkamiehen suunnitelmana on aiheuttaa maailmanloppu tappavan viruksen avulla. Hän paljastuu myös Williamin biologiseksi isäksi oltuaan aiemmin vastuussa Scullyn hedelmöityksestä. Joukko entisiä Syndikaatin jäseniä on ajautunut konfliktiin Tupakkamiehen kanssa ja nämä pyytävät Mulderia tappamaan tämän. Yhdessä Reyesin kanssa Tupakkamies jäljittää Williamia johtaen konfliktiin Mulderin ja Scullyn kanssa. Tupakkamies päätyy lopulta ampumaan vahingossa Williamia tämän naamioiduttua Mulderiksi, minkä jälkeen Mulder ampuu Tupakkamiestä neljä kertaa oletettavasti tappaen tämän ja estäen ainakin tilapäisesti tämän suunnitteleman maailmanlopun. 

**Juonipaljastukset päättyvät tähän.**

Huomautukset
------------

1. ↑  William B. Davisin mukaan hahmon nimi oli tässä muodossa sarjan käsikirjoituksissa.

Lähteet
-------

1. 1 2 3 4  Hogan, Brianne: Cigarettes, aliens and Mulder: Q&A with William B. Davis, who’s coming to Fan Expo this weekend *TRNTO.com*.  22.8.2016. Viitattu 16.4.2020. (englanniksi)
2. ↑  The fascinating history of Morley Cigarettes, the favorite fake brand of Hollywood *Memorable Entertainment Television*.  28.7.2016. Viitattu 27.8.2018. (englanniksi)
3. ↑  Lundstrom, Jim: Smoke ’em If You Got ’em! Following the Cinematic Lineage of Morley Cigarettes *Door County Pulse*.  16.9.2016. Viitattu 27.8.2018. (englanniksi)
4. 1 2 3 4 5 6  Deans, Meghan: Reopening The X-Files: "Musings of a Cigarette-Smoking Man" *Tor*.  17.5.2012. Viitattu 16.4.2020. (englanniksi)

Aiheesta muualla
----------------

* Tupakkamiehen esittely (Arkistoitu – Internet Archive)
* *The X-Files* Wiki | Cigarette Smoking Man (englanniksi)